**Васіль Фёдаравіч Чарвако́ў** (руск.: Черваков Василий Фёдорович; 4 (16) красавіка 1894 — 3 студзеня 1976) — вучоны ў галіне судова-медыцынскай экспертызы, доктар медыцынскіх навук (1935), прафесар (1936). Заслужаны дзеяч навукі РСФСР (1955).

Біяграфія
---------

Нарадзіўся ў сяле Канабеева Шацкага павета Разанскай губерні (зараз у Разанскай вобласці Расіі). У 1917 годзе скончыў медыцынскі факультэт Маскоўскага ўніверсітэта. У 1917—1924 гг. у Чырвонай Арміі, ваенны ўрач на Заходнім фронце. У 1924—1928 гг. працаваў празектарам кафедраў паталагічнай анатоміі і судовай медыцыны ў Беларускім дзяржаўным універсітэце, у 1928—1930 гг. на пасадзе дацэнта, у 1930—1939 гг. — загадчыка кафедрай. Таксама працаваў у Смаленскім універсітэце.
У 1934 годзе абараніў доктарскую дысертацыю, прысвечаную «паталогіі вінтоўкі» ў адносінах да судова-медыцынскай экспертызы і крыміналістыкі. З 1936 года — прафесар кафедры. У 1933 годзе пад кіраўніцтвам В, Ф. Чарвакова быў створаны Беларускі навукова-даследчы інстытут судовай медыцыны і крыміналістыкі Народнага камісарыята юстыцыі БССР. Адначасова займаў пасады загадчыка і галоўнага судова-медыцынскага эксперта Цэнтральнай судова-медыцынскай лабараторыі Народнага камісарыята аховы здароўя БССР.

У 1938 годзе В. Ф. Чарвакоў пераехаў у Маскву, дзе ў 1939—1962 гг. займаў пасаду загадчыка, у 1962—1976 гг. кансультанта кафедры судовай медыцыны Першага Маскоўскага медыцынскага інстытута.

У 1945 годзе ўваходзіў у склад Надзвычайнай дзяржаўнай камісіі па выяўленні і расследаванні злачынстваў нямецка-фашысцкіх захопнікаў і іх саўдзельнікаў і прычыненых імі страт на тэрыторыі Беларусі.

Памёр і пахаваны ў Маскве.

Навуковая дзейнасць
-------------------

В. Ф. Чарвакову належаць навуковыя працы па судовай балістыцы, судова-медыцынскай гельмінталогіі і дэанталогіі. Таксама займаўся пытаннямі цяжкасці цялесных пашкоджанняў, раптоўнай смерці, таксікалогіі, гісторыі судовай медыцыны ў СССР і за мяжой.

Аўтар больш за 100 навуковых прац, апублікаваных у СССР і за мяжой, у тым ліку першай айчыннай манаграфіі «Судебная баллистика» (1937), манаграфіі «Судебно-медицинская деонтология» (1957). Падрыхтаваў 5 дактароў і 30 кандыдатаў навук. Уваходзіў у склад прэзідыума Усесаюзнага навуковага таварыства судовых медыкаў і рэдакцыйнай калегіі часопіса «Судебно-медицинская экспертиза».

Сярод апублікаванага:

* Пытанні патагенезу і паталогіі аскарыдозу па даных эксперыменту (1928);
* Слуцкія муміі (1932);
* Да крыміналістычнага вывучэння зброі тэрарыстычных актаў (1932);
* К вопросу о криминалистической экспертизе выстрелов, оружия и боеприпасов по делам об убийствах и ранениях огнестрельным оружием (1938);
* Судебная медицина. 3 изд. — М. 1963. (разам з У. М. Смальянінавым і К. І. Таціевым);
* Інструкцыя «О даче заключения врачами-экспертами» (у сааўтарстве).

Узнагароды і званні
-------------------

* Ордэн Леніна (1955),
* значок «Выдатніку аховы здароўя» Міністэрства аховы здароўя СССР,
* Заслужаны дзеяч навукі РСФСР (1955),
* медалі.

Зноскі
------

1. ↑  Беларуская энцыклапедыя: У 18 т. Т. 17: Хвінявічы — Шчытні / Рэдкал.: Г. П. Пашкоў і інш. — Мн. : БелЭн, 2003. — Т. 17.
2. 1 2 3 4 5 6  Червяков Василий Федорович (04(16).04.1894-03.01.1976) Архівавана 17 лістапада 2019. (руск.) // Сайт БДМУ
3. 1 2  Черваков Василий Федорович // Кто есть Кто в судебной медицине. (руск.)

Літаратура
----------

* Чарвакоў Васіль Фёдаравіч // Беларуская энцыклапедыя: У 18 т. Т. 17: Хвінявічы — Шчытні / Рэдкал.: Г. П. Пашкоў і інш. — Мн. : БелЭн, 2003. — Т. 17. — С. 223. — 10 000 экз. — ISBN 985-11-0035-8. — ISBN 985-11-0279-2 (т. 17).

Спасылкі
--------

* Чарвакоў Васіль Фёдаравіч на сайце анлайн-энцыклапедыі «Беларусь у асобах і падзеях»
* Червяков Василий Федорович (04(16).04.1894-03.01.1976) Архівавана 17 лістапада 2019. (руск.) // Сайт БДМУ
* Черваков Василий Федорович // Кто есть Кто в судебной медицине. Сообщество русскоговорящих судебно-медицинских экспертов. (руск.)

|  |  |
| --- | --- |
| ⚙️   Нарматыўны кантроль | БАП: 131557 |